Lars Minsaas

Lars Fredrik Bjørn Minsaas (også kjent som Fred Bjønner; født 2. september 1904 i Leksvik, død 20. april 1986 i Oslo) var en norsk pianist, komponist og orkesterleder.

Etter å ha studert klaver ved École Normale de Musique de Paris dannet han i 1930 Fred Bjønners orkester, senere best kjent som Minsaas' orkester, som han ledet frem til 1937. Dette orkesteret etablerte seg som fast danseorkester i Britannia Hotels Palmehaven i Trondheim, men ble kjent over hele landet gjennom direktesendte radiooverføringer av de populære  middagskonsertene orkesteret ga hver ettermiddag.NRK Trøndelag hos lokalhistoriewiki.noNRK-historia i Trøndelag hos NRK Trøndelag Orkesteret ble også kjent gjennom flere grammofoninnspillinger. Bl.a. gjorde de sammen med sangeren Øivind LundeØivind Lunde hos Norsk musikkinformasjon en serie med plateopptak for Parlophone i 1932. Etter sin orkestertid i Trondheim flyttet Minsaas til Oslo, hvor han de første årene etter krigen var kapellmester først på Speilen, Grand Hotel, senere på Logerestauranten og Hotel Continental. Han virket også som pianist, repetitør, dirigent og komponist ved Centralteatret, Oslo Nye Teater og Nationaltheatret.Lars Minsaas hos Sceneweb

Som komponist gjorde Minsaas seg først kjent gjennom en del slagere tidlig på 30-tallet, deriblant  orkesterets kjenningsmelodi «Lytter du?» og «Lailas kjærlighetssang» til stumfilmen Laila. Senere komponerte han mer seriøst anlagte sanger, fremført av blant andre Kirsten Flagstad og Aase Nordmo Løvberg. I tillegg har han komponert en rekke verker for orkester, samt soloverker for klaver, fiolin og obo. Flere av orkesterverkene er inkludert i NOPAs plateserie Light Music from Norway,Light Music from Norway hos Discogs og to av klaverstykkene er innspilt med Kjell Bækkelund på CD-en Dagdrømmer.

 Referanser 

 Eksterne lenker 
 Bjørn Stendahl, Jazz, hot & swing: Jazz i Norge 1920-1940, diskografi av Johs. Bergh (1987): 68-9,94. Nasjonalbiblioteket

Kategori:Norske pianister
Kategori:Norske komponister
Kategori:Norske dirigenter
Kategori:Personer fra tidligere Leksvik kommune
Kategori:Personer fra Indre Fosen kommune
Kategori:Fødsler i 1904
Kategori:Dødsfall i 1986